แบงก์ชาติจีนอัดฉีดเม็ดเงินอีก 3.4 แสนล้านหยวน เสริมสภาพคล่องก่อนตรุษจีน
แบงก์ชาติจีนอัดฉีดเม็ดเงินอีก 3.4 แสนล้านหยวน หวังเสริมสภาพคล่องก่อนตรุษจีน
28 ม.ค. 2559

ธนาคารกลางจีนได้อัดฉีดเม็ดเงินมูลค่า 3.40 แสนล้านหยวนเข้าสู่ตลาดการเงินผ่านการดำเนินงานทางตลาดเงิน  (open market operations) ในวันนี้ เพื่อป้องกันภาวะสภาพคล่องตึงตัวในช่วงวันหยุดยาว และเพื่อชดเชยกับกระแสเงินทุนที่สะพัดออกอย่างรวดเร็ว
ขณะที่ก่อนหน้านี้ เมื่อวันอังคารที่ผ่านมา ธนาคารกลางจีนก็ได้อัดฉีดเม็ดเงินไปแล้ว 4.4 แสนล้านหยวนทั้งนี้เมื่อพิจารณาถึงเงินกู้ก่อนหน้านี้ที่ครบกำหนดชำระจำนวน 1.90 แสนล้านหยวน จึงส่งผลให้ในสัปดาห์นี้ธนาคารกลางจีนได้อัดฉีดเม็ดเงินไปจำนวนทั้งสิ้น 5.90 แสนล้านหยวน ซึ่งเป็นจำนวนมากที่สุดนับตั้งแต่เดือนก.พ.2556
อย่างไรก็ดี การอัดฉีดสภาพคล่องดังกล่าวนั้น ส่วนหนึ่งมีจุดประสงค์เพื่อรองรับความต้องการเงินสดที่มักจะพุ่งสูงขึ้นก่อนช่วงวันหยุดเทศกาลตรุษจีน ซึ่งจะเริ่มขึ้นในวันที่ 7 ก.พ.นี้
ขณะเดียวกัน การอัดฉีดเงินดังกล่าวยังช่วยชดเชยกับกระแสเงินทุนไหลออกจากจีน ขณะที่นักลงทุนต่างก็ต้องการผลตอบแทนที่ดีกว่าในต่างประเทศ ท่ามกลางความวิตกที่เพิ่มมากขึ้นเกี่ยวกับภาวะเศรษฐกิจจีน
 